b'\n_START_ARTICLE_\nIntiansarvikuono\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nIntiansarvikuono on suurin nykyisin el\xc3\xa4vist\xc3\xa4 sarvikuonolajeista. Sen paino on 1\xc2\xa0800\xe2\x80\x932\xc2\xa0700 kiloa, s\xc3\xa4k\xc3\xa4korkeus 175\xe2\x80\x93200\xc2\xa0cm ja pituus 350\xe2\x80\x93380\xc2\xa0cm. Urokset ovat suurempia kuin naaraat._NEWLINE_Sen nahka on v\xc3\xa4rilt\xc3\xa4\xc3\xa4n harmaanruskea ja jopa 2 cm paksu. Sek\xc3\xa4 uros- ett\xc3\xa4 naarassarvikuonolle kasvaa sarvi, joka voi olla runsaan 50\xc2\xa0cm:n pituinen.\n_START_SECTION_\nLevinneisyys\n_START_PARAGRAPH_\nIntiansarvikuonon kanta on muutaman pienen populaation varassa Koillis-Intian, Bhutanin ja Nepalin rajoilla. Lajin alkuper\xc3\xa4inen levinneisyysalue ulottui koko Intian niemimaan pohjoisosan poikki.\n_START_SECTION_\nElinymp\xc3\xa4rist\xc3\xb6, ravinto\n_START_PARAGRAPH_\nIntiansarvikuono el\xc3\xa4\xc3\xa4 monesti soisella ruohostoalueella. Intiansarvikuonon ravinto koostuu p\xc3\xa4\xc3\xa4osin tasankojen kookkaista ruohoista. Sadekaudella n\xc3\xa4m\xc3\xa4 kasvit saattavat kasvaa jopa 8 metri\xc3\xa4 korkeiksi. Ne tarjoavatkin sarvikuonoille samalla sek\xc3\xa4 miltei ehtym\xc3\xa4tt\xc3\xb6m\xc3\xa4n ravintol\xc3\xa4hteen ett\xc3\xa4 erinomaisen suojan. Naaraiden elinalue on 9-15 km\xc2\xb2, ja eri yksil\xc3\xb6iden tai ryhmien elinpiirit menev\xc3\xa4t p\xc3\xa4\xc3\xa4llekk\xc3\xa4in. 20\xc2\xa0% intiansarvikuonon talviravinnosta on puuvartisten kasvien osia. El\xc3\xa4intarhassa intiansarvikuono sy\xc3\xb6 p\xc3\xa4ivitt\xc3\xa4in 15 kg hein\xc3\xa4\xc3\xa4 ja 5 kg rehua, sek\xc3\xa4 juo 90 l vett\xc3\xa4.\n_START_SECTION_\nSukupuutto uhkana\n_START_PARAGRAPH_\nViel\xc3\xa4 1600-luvulla intiansarvikuono eli yleisen\xc3\xa4 Luoteis-Intiassa ja Pakistanissa. Maanviljelyn levi\xc3\xa4minen osoittautui sille kohtalokkaaksi. Sit\xc3\xa4 my\xc3\xb6s mets\xc3\xa4stettiin 1800-luvun lopulla ja 1900-luvun alussa yleisesti huvin vuoksi. Viranomaiset kannustivat tappamaan sarvikuonoja teeviljelysten suojelemiseksi._NEWLINE_Vain muutamia hajanaisia ryhmi\xc3\xa4 oli s\xc3\xa4ilynyt 1900-luvun alussa, ja suurimmassakin laumassa liikkui vain 12 el\xc3\xa4int\xc3\xa4. Intiansarvikuono suojeltiin lailla aivan viime hetkell\xc3\xa4. Kanta on kohentunut, mutta laji on yh\xc3\xa4 uhanalainen. Lajille suotuisaa elinymp\xc3\xa4rist\xc3\xb6\xc3\xa4 katoaa, ja sarvien takia lajia tapetaan yh\xc3\xa4 laittomasti._NEWLINE_Intiansarvikuonoja on toukokuun 2007 arvion mukaan 2\xc2\xa0575 yksil\xc3\xb6\xc3\xa4, joista 2\xc2\xa0200 el\xc3\xa4\xc3\xa4 Intiassa ja loput Nepalissa. Laji luokitellaan nyky\xc3\xa4\xc3\xa4n vaarantuneeksi.'